Ayn Rand

Ayn Rand (født Alisa Zinovjevna Rozenbaum [ russisk: Алиса Зиновьевна Розенбаум]  i St. Petersburg, død 6. mars 1982 i New York) var en russiskfødt amerikansk forfatter og filosof.

Rand flyktet i 1926 fra Sovjetunionen til USA, hvor hun blant annet arbeidet som manusforfatter i Hollywood for regissøren Cecil B. DeMille og andre. Som statist i filmen The King of Kings traff hun skuespilleren Frank O'Connor. De giftet seg 15. april 1929 og forble gift til hans død i 1979.

Virke 

Ayn Rand skapte objektivismen, et filosofisk system i den aristoteliske tradisjon, som bygger på, og handler om individualisme, rasjonalitet, rasjonell egoisme og politisk frihet, som hun mener bare kan realiseres ved å blant annet fjerne all offentlig velferd og reguleringer, og å innføre et minarkisk styresett og laissez-faire-kapitalisme. Dette filosofiske systemet utviklet bygget på mange av de dominerende strømningene fra 1920- til 1960-tallet. Arbeidet hviler sterkt på populære forretningsteorier etter første verdenskrig og tankegods innen økonomisk liberalisme utviklet av blant annet Friedrich Hayek og Murray Rothbard. Forfatteren skrev gjennom flere tiår flere skjønnlitterære verker der livssynet sterkt satte preg på fortellerstemme og uttrykk: We the Living (1936), Anthem (1938, på norsk som Høysang, 1984), The Fountainhead (1943, på norsk som Kildens utspring, 1949, 1982, 1994) og Atlas Shrugged (1957, på norsk som De som beveger verden, 2000). Hun fortsatte arbeidet med filosofiske og akademiske tekster og skrev en rekke essays fram til sin død.

Hennes bøker selges fortsatt. Mars 2009 lå Atlas Shrugged som nummer femti på bestselgerlistene til Amazon.com. Det har blitt spekulert i om gode salgstall kunne skyldes finanskrisen i 2008 og debatten i kjølvannet av denne.

Atlas Shrugged ble dårlig mottatt av litteraturkritikere, og Ayn Rand gikk inn i en to års depresjon hun kom ut av først etter møter med unge lesere og fans i studiesirkler arrangert av elskeren Nathaniel Branden. Ekteparet Nathaniel og Barbara Branden tilhørte en kjerne av beundrere som samlet seg i Rands leilighet i New York. Rand kalte dem "the class of 43" fordi de kom til henne etter den første store suksessen med Kildens utspring. En deltaker på disse samlingene var Alan Greenspan som senere ble formann for sentralstyret i Federal Reserve System, USAs sentralbank.

Nathaniel Branden startet i 1957 et institutt for å spre Ayn Rands tenkning. Nathaniel Branden Institute og tidsskriftet Objectivist ble viktige institusjoner i det objektivistiske miljøet. Ayn Rand deltok ofte i samtaler med studenter og reiste rundt på universitetene. Da Nathaniel Branden forelsket seg i en ung skuespillerinne holdt han det skjult for Ayn Rand lenge, og bruddet i 1968 der Ayn Rand blant annet anklaget Nathaniel Branden for økonomisk utroskap ble slutten på instituttet.

I andre media 
Kildens utspring ble filmatisert i 1949 med Gary Cooper i hovedrollen og Ayn Rand skrev selv manuskriptet.

En biografisk film om hennes liv, Ayn Rand: A Sense of Life, ble nominert til Oscar som beste dokumentarfilm i 1997.

Politisk og sosial innvirkning

USA 
Donald Trump har beskrevet seg selv som en Ayn Rand-fan. Han sa at han kunne identifisere seg med den fiktive romanfiguren Howard Roark, en individualistisk og kompromissløs skyskraper-arkitekt som raste mot det etablerte.

Ayn Rand er stort sett oversett i venstreintellektuelle fagfilosofiske kretser.

Leonard Peikoff var den juridiske arving til Ayn Rand, og har en framtredende rolle i The Ayn Rand Society, der de filosofiske tankene hennes står sentralt.

Norge 

Foreningen for Studium av Objektivismen, forkortet FSO ble startet i 1972 med sete i Oslo. Det er et samlingssted for personer som ønsker å studere objektivismen nærmere. Foreningen ble opprinnelig dannet som en studentforening ved Universitetet i Oslo. FSO er registrert som en campus-club som samarbeider med The Ayn Rand Institute i Los Angeles.

Det har blitt skrevet flere bøker om Ayn Rand. Tidligere leder i Det liberale folkepartiet (DLF) Vegard Martinsen (født 1955) utga blant annet i 2003 boken Fornuft, egoisme, kapitalisme: essays om Rand.

Minst to norske partibevegelser har nevnt Ayn Rands filosofi som inspirasjon for sine ideologiske plattformer: Det Liberale Folkepartiet og Liberalistene.

Flere fremtredende norske politikere fra andre partier på høyresiden, som Høyre og Frp skal også være begeistret for forfatteren Ayn Rand; tidligere statsråder som Siv Jensen (finansminister), Torbjørn Røe Isaksen (næringsminister og arbeids- og sosialminister) og Sylvi Listhaug (landbruksminister mv.) har gått så langt som å kalle henne for sin favorittforfatter.

Det er imidlertid omstridt om Rands tankegods har hatt noen betydelig innflytelse på norsk samfunnsliv.

Bøker

Skjønnlitteratur 
 We The Living (1936)
 Høysang (Anthem) (1938)
 Kildens utspring (The Fountainhead) (1943)
 De som beveger verden (Atlas Shrugged) ( (1957)

Sakprosa 
 For the New Intellectual (1961)
 The Virtue of Selfishness ("egoisme er en dyd"; med bidrag fra Nathaniel Branden) (1964)
 Capitalism: The Unknown Ideal (med bidrag fra Nathaniel Branden, Alan Greenspan og Robert Hessen) (1966)
 Introduction to Objectivist Epistemology (1967)
 The Romantic Manifesto (1969)
 The New Left: The Anti-Industrial Revolution (1971)

Utgitt post mortem 
 Philosophy: Who Needs It (1982)
 The Early Ayn Rand (redigert og kommentert av Leonard Peikoff) (1984)
 The Voice of Reason: Essays in Objectivist Thought (redigert av Leonard Peikoff; bidrag fra Peikoff og Peter Schwartz) (1989)
 Introduction to Objectivist Epistemology, andre utgave (redigert av Harry Binswanger; bidrag fra Leonard Peikoff) (1990)
 Letters of Ayn Rand (redigert av Michael S. Berliner) (1995)
 Journals of Ayn Rand (redigert av David Harriman) (1997)
 Ayn Rand's Marginalia : Her Critical Comments on the Writings of over Twenty Authors (redigert av Robert Mayhew) (1998)
 The Ayn Rand Column: Written for the Los Angeles Times (redigert av Peter Schwartz) (1998)
 Russian Writings on Hollywood (redigert av Michael S. Berliner) (1999)
 Return of the Primitive: The Anti-Industrial Revolution (utvidet versjon av The New Left; redigert av Peter Schwartz og med bidrag fra samme person) (1999)
 The Art of Fiction (redigert av Tore Bøckmann) (2000)
 The Art of Nonfiction'' (redigert av Robert Mayhew) (2001)

Referanser

Sekundærlitteratur om Ayn Rand

Eksterne lenker 
 
 
 
 
 Foreningen for Studium av Objektivismen
 Bergen Objektivist Forening
 AynRand.no
 The Ayn Rand Institute
 Ayn Rand Lexicon – med alfabetiske oppslag
 The Ayn Rand Society
 The Objectivist Center
 Nettside med lenker til artikler som er kritiske til Ayn Rand og objektivismen (på engelsk)
 http://www.dagsavisen.no/innenriks/da-godhet-ble-tyranni-1.670588

Moralfilosofer
Filosofer fra USA
Personer fra USA født i Russland
Forfattere fra USA
Russiske forfattere
Personer fra Sankt Petersburg
Aristoteliske filosofer
Etikere fra USA
Ateistiske filosofer